**Eşti cine sunt, pelerine?**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Colecţia: Explorări în lumină

Habar n-am cine eşti, pelerine dar te primesc

lângă mine să mesteci cărări

la cina de prezent continuu ne aduce timpul

sosie pângărită de viaţă-n aceleaşi izvoare privesc în visele tale

amintirea unui mine spânzurat

de-un orologiu cu limbă de morţi diferite

se suprapune uneori cu lumea

sau doar absenţa rezonanţă cerne

aceeaşi naştere a desăvârşit spiralarea luminii în scoica materiei

perle deghizate în humă mătuite sub cârpa destinului

în caninii răscrucilor umăr la umăr ne-am rănit transparenţele

ecouri ne-au spart ţipătul de mânie că ne doare

vieţuirea în carne atât de fragilă

obida că sângele face cocoloaşe de amnezie în noi

şi ne astupă cărările am lăsat-o să erupă cu întreruperi

uneori chiar şi o moarte ne-a pus piedică în tandemul absolvirilor

ca sarea pământului paralelă cu tine reverberat de adâncuri

chiar şi-n granit scânteia a-nvăţat să numere orizonturi

aţâţia aştri îngopaţi în miezul fructului pe care-l împarţi

frăţeşte cu mine nevăzut ca şi cămaşa de flăcări

pe care nimeni n-o vede deşi pârjoleşte trăirea celui însingurat

habar n-am cine eşti pelerine din mine

poate-i nevoie privirea de fulger întoarsă spre începuturi

paşii de boltă să ne străpungă lentila timpului

pleoapa spaţiului se resoarbe

ghemul Ariadnei deşiră ochiul al treilea

punctul magic poate să-şi respire infinitul